Um tuttugu stæður eru taldar hafa brotnað í Dalvíkurlínu í óveðrinu . Myndir / Landsnet Ein fjöldahjálparstöð verður áfram opin af hálfu Rauða kross Íslands í nótt . Það er fjöldahjálparstöðin í grunnskólanum í Dalvík þar sem dvelja um 50 manns , flestir verkamenn sem búa í vinnubúðum við höfnina og vinna við nýbyggingu frystihúss Samherja í bænum . Í tilkynningu frá RKÍ segir að viðbragðsaðilar séu jafnframt með hvíldaraðstöðu í Glerárkirkju á Akureyri sem sjálfboðaliðar Rauða krossins manna . „ Fjöldahjálparstöðvunum á Siglufirði og Ólafsfirði hefur verið lokað , enda rafmagn komið á en þar sem það hefur dottið inn og út eru sjálfboðaliðar tilbúnir að opna með skömmum fyrirvara ef þörf krefur , “ segir í tilkynningu RKÍ .